**Гумарова Жамал Жолдыбаевна**

*БҚО;Теректі ауданы,Шаған ЖОББМ*

**ИНКЛЮЗИВТІ БІЛІМ БЕРУДЕ ЕРЕКШЕ БІЛІМ БЕРУГЕ ҚАЖЕТТІЛІКТЕРІ БАР БАЛАЛАРҒА ТОЛЕРАНТТЫ ҚАТЫНАСТЫ ҚАЛЫПТАСТЫРУ МӘСЕЛЕСІ**

Қазақстанда «Бәріне бірдей мүмкіндік» деген тұрғыны қолданатын инклюзивті білім беру бағдарламасының енгізілгеніне де көп болмады. Бұл термин көбіне «Сапалы білім барлығы үшін» түсінігімен бірдей болып келеді.

Қазақстан Республикасының Президенті Н.Ә.Назарбаевтың «Төртінші өнеркәсіптік революция жағдайындағы дамудың жаңа мүмкіндіктері» атты Жолдауында «Жаңа технологиялық қалып біздің қалай жұмыс істейтінімізді, азаматтық құқықтарымызды қалай іске асыратынымызды, балаларымызды қалай тәрбиелейтінімізді түбегейлі өзгертуде» екені, сондай-ақ «барлық жастағы адамдарды қамтитын білім беру ісінде өзіміздің озық жүйемізді құруды жеделдету» жөнінде атап көрсетілген [1].

Қазақстан Республикасында білім беруді және ғылымды дамытудың 2016 – 2019 жылдарға арналған мемлекеттік бағдарламасында «Қазақстандық білім беру мен ғылым жүйесін жаңғыртудың қазіргі заманғы кезеңі әрбір адамның сапалы мектепке дейінгі тәрбие мен мектептегі білімге қолжетімділігін, колледж бен университетте жаңа кәсіби дағдыларды алу, зерттеу және шығармашылық құзыреттерін дамыту мүмкіндіктерін көздейтіні» көрсетілген [2]. Толық теңдік негізінде әрбір білім алушының қабілеті мен ынтасына қарай барлығына сапалы білім алудың қолжетімділігі қазақстандық білім берудің барлық деңгейлерінде іске асырылады.

Соңғы жылдары инклюзивті білім беру саласында ерекше білім беруге қажеттілігі бар балаларға толерантты қатынасты қалыптастыру туралы әр түрлі пікірлер айтылуда.

Инклюзивті білім беру, толерантты қатынасты анықтау туралы мәселелер философтар, педагогтар мен психологтардың арасында талқыланып отыр. Қазіргі кезде осы мәселені түбегейлі зерттеп жүрген шетелдік ғалымдар Hinz A., К.Эвербейн, У.Хеймлич, С.Майлз, Эйнссов Митколл, М.Ж.Коутинчо мен А.С.Рипп, Н. Форман мен А.Пратен, В.П.Гудонис, т.б. еңбектерінде инклюзивті білім берудің проблемалары теориялық тұрғыдан қарастырылған.

Соңғы жылдары Ресей ғалымдары С.Г.Шевченко, Д.В.Лернер, Н.Н.Малофеев, Н.Д.Шматко, А.А.Дмитриев, Л.Ф.Ратнер мен А.Ю.Юсупова, С.В.Алехин, Е.А:Ярская, И.Н.Хафизуллина, В.В.Хитрюк, Н.М.Назарованың зерттеу жұмыстарында инклюзивті білім берудің көптеген аспектілері ашылып көрсетілген. Қазақстандық ғалымдар Р.А.Сүлейменова, А.К.Жалмухамедова, А.Т.Баймуратова, Г.Д.Хакимжанова, А.А.Айдарбекова, А.М.Рахимжанова, С.А.Алейникова мен М.М.Маркович, А.А.Байтұрсынованың зерттеу жұмыстарында инклюзивті оқытудың кейбір мәселелері қарастырылған.

Мүмкіндігі шектеулі баланың проблемасы оның жүре алмай, не көре алмай, сөйлей немесе ести алмайтынында емес. Оның проблемасы балалық шақтан құр қалып, құрдастарымен, басқа дені сау балалармен қарым-қатынас орнатудың, әлеуметтік ортаға бейімделудің қиындығында. Бұндай балаларға тек ата-анасының ғана емес, тұтастай қоғамның көмегі мен түсінгені керек, сонда ғана олар өздерінің қажеттілігін, оларды жақсы көретіндігін түсінеді [3].

Инклюзивті білім беру баланың ерекшеліктері мен білім беру қажеттіліктеріне қарамастан білім беру үрдісіне белсене бірігіп қатысу дегенді білдіреді. Білім беруде инклюзивті тәсілді дамытудың басты қағидасы, әрине ол әр баланың қызығушылығын ескеру болып табылады.

Инклюзивті білім беру баршаның сапалы білімге қолжетімділігін қамтамасыз етуге бағытталған білім беру жүйесін тарату процестерінің бірі болып табылады. Ол балалардың дене, психикалық, зияткерлік, мәдени-этникалық, тілдік және басқа да ерекшеліктеріне қарамастан, сапалы білім беру ортасына айрықша білім алу қажеттіліктері бар балаларды қосуды, аралық кедергілерді жоюды, олардың сапалы білім алуы үшін және олардың әлеуметтік бейімделуін, социумге кірігуін көздейді [4].

Қазіргі кезде инклюзияны білім беруге енгізумен қатар, ерекше білімді қажет ететін балаларға мұғалімдердің, ата-аналардың және құрдастарының, т.б. толерантты қатынастарын дамыту да маңызды мәселе болып отыр.

Инклюзивті білімді көзімен көрген дені сау баланың жанашырлық, аяушылық және түсіністік сезімдері (психологтар мұны «эмпатия» деп атайды) көбірек дамиды, олар ашық-жарқын араласып, төзімді бола түседі, бұл - әсіресе толеранттылық деңгейі төмен қоғам үшін өте өзекті мәселе. Инклюзивті білім беру ұжымдағы иерархиялық бағыныштылықты азайтады.

«Толеранттылық» (лат. tolerantia) – шыдамдылық терминінің әр түрлі тілде өзіндік мағынасы бар. Толеранттылық ұстанымдары Декларациясында толеранттылық «біздің жеке тұлғалық ерекшеліктердің көріну тәсілдері мен өзімізді көрсету тәсілдерін, әлемдік мәдениеттердің көптүрлілігін дұрыс түсіну және қабылдау, құрметтеу». Яғни бұл анықтама басқа ұлт өкілдеріне, нәсілдерге, жынысына, жасына, жеке ерекшеліктеріне, тілдеріне, діндеріне, саяси және басқа да көзқарастарына, әлеуметтік жағдайына шыдамдылық таныту дегенді білдіреді. Толеранттылық теңдікті қабылдау және құрметтеу, зорлық-зомбылықтан бас тарту, адам қандай болса, сондай жағдайда қабылдау және онымен келісімділік негізінде өзара әрекеттесу ретінде қарастырылады.

Толеранттылық - жеке тұлғаның ішкі рухани күйі. Бұл жайында В.А.Сухомлинский өз еңбектерінде қарастырған. Ол шыдамдылықты адамгершілік тәрбиесі арқылы көрініс табатын оқушы тұлғасының рухани мәдениетінің маңызды элементі деп таниды:

* Баланың шынайы табиғатын сезініп, табиғат берген ерекшеліктерін ескере отырып, қалай бар солай қабылдап, түсіне білу керек.
* Әрбір баланы жақсы көру, түсіну, сыйлау арқылы қанаттандыруға болады. Барлық баланы жақсы көру керек. Жақсы көру барлығын жаңғыртатын күш [5].

Толеранттылық «адам - адам», «адам - мемлекет» жүйесінде өзараәрекеттесу қағидасы ретінде адам құқығы туралы негізгі халықаралық құжаттарда бекітілген. Ондай құжаттардың бірі – бала құқығы туралы Конвенцияда (1989) бекітілген баланы кемсітпеу қағидасы [6].

Оқытудың инклюзивті моделі білім беру үрдісіндегі барлық субъектілерінің қызығушылықтарын қамтиды: мүмкіндігі шектеулі балалар мен олардың ата-аналары; қалыпты дамушы балалар мен олардың отбасы мүшелерін; мұғалімдер мен білім беру кеңістігінің басқа да мамандарын; әкімшілікті, қосымша білім беру құрылымдарын. Сондықтан білім беру ұйымының жұмысы тек мүмкіндігі шектеулі баланың білім алып, тәрбиеленуіне қажетті арнайы жағдайларды жасауға ғана емес, сонымен қатар педагогтар (арнайы мен жалпы педагогика аймағындағы мамандар) арасында және мүмкіндігі шектеулі балалар мен олардың дені сау құрдастары арасында өзара түсінісуді қамтамасыз етуге бағытталу керек [7].

Сондықтан, білім беру ұйымдары оқу мен тәрбиелеудің барлық субъектілерінің бірлігін, олардың гуманистік тәрбиелеудің негізі және педагогикалық әдептің басты компоненті болып саналатын, «педагогикалық толеранттылық» қағидасына негізделіп құрылған өзара әрекеттесуін ұйымдастыру тәсілдерін білдіретін толеранттылық кеңістігін құру қажет.

Толеранттылық кеңістігінің қалыптасуы гуманистік және рухани құндылықтарға негізделеді және ол өзі де белгілі бір мәдени-тарихи және рухани құндылықтарға ие, өзіндік идентификациялану механизмі жоғары дамыған, ашық және еркін, әлемді белсенді тануға ұмтылатын, өзін бағалауы қалыпты тұлғаны дамытып, тәрбиелейтін гуманистік білім берудің негізгі шарты болып табылады.

П.Ф.Колмогоровтың ойынша, педагогикалық толеранттылықтың мақсатына жатады:

- оқыту, басқалармен толерантты өзара қарым-қатынасқа түсу дағдылары мен біліктіліктерін қалыптастыру арқылы толеранттылық туралы білім беру;

- білім алушының жеке құндылықтар жүйесіндегі маңызды құндылықтардың бірі ретінде (таңдау жасау қабілеті мен қажеттіліктерін дамыту жолы арқылы тәрбиелеу) толеранттылықты қалыптастыру.

Толеранттылықты төмендегідей топтарда мақсатты түрде қалыптастыру керек:

* Мамандарда (дефектолог–мұғалім, логопед-мұғалім, педагог–психолог, педиатр, тәрбиешілер, т.б.);
* ата –аналарда;
* балаларда.

Педагогикалық өзара әсерлесу үрдісінің негізгі құралы педагог болып есептеледі. Біріккен әрекет пен қарым- қатынастың өнімділігі, тиімділігі педагогтың тұлғалық потенциалына, білімі мен біліктілігіне, пікіріне байланысты.

Өзара әрекеттесудің толерантты түріне келесі түрлерді жатқызуға болады: диалог, серіктестік, қорғаншылық.

Диалогта адамның жеке ерекшелігі байқалады, яғни диалогтық әрекеттесу қарым-қатынаста теңдік позициясын көрсетеді. Диалогтық қарым-қатынасқа эмоционалдық және когнитивтік компоненттер тән, яғни эмпатияның жоғары деңгейі, серіктестің сезімі, оны қандай күйде болса да қабылдау, басқаларды қабылдау стереотиптерінің болмауы, ойлаудың икемділігі.

Серіктестік әрқайсысының мүмкіндіктері негізінде мақсаттарды бірге анықтау, бірге жоспарлау, күш пен құралдарды бірге бөлу. Бұл толеранттылық әрекет келесі белгілерден байқалады: контактқа түсу, мейірімділік, үрейленушіліктің болмауы, шыдамдылық, сенімділік, әлеуметтік белсенділік.

Қорғаншылық адамның беделіне нұсқан келтірмей қамқорлауды білдіреді. Әрекеттесудің бұл түрі екі жақ бір-бірін қабылдағанда және бір-біріне шыдамдылық танытқанда ғана мүмкін болады. Толерантты қатынастың бұл деңгейіне келесі белгілер тән: эмоционалдылық тұрақтылық, жоғары деңгейдегі эмпатия, экстраверттілік, әлеуметтік белсенділік және көмек көрсете білу біліктілігі.

Толерантты тұлғаның негізгі белгілері:

* тұлғалық тұрақтылық (басқа қоғам мүшелерімен өзара әрекеттесу үрдісінде тұлғаның мінез-құлқында әлеуметтік-адамгершілік мотивтердің қалыптасуы);
* эмпатия (басқа адамның ішкі әлемінде не болып жатқанын адекватты елестету);
* ойлаудың дивергенттілігі (қарапайым мәселелерді қарапайым емес тәсілдермен шешуге қабілеттілік, бірнеше нұсқадағы шешімдерді табуға бағдарлану);
* мобильді мінез-құлық (өзгермелі жағдайларға байланысты стратегияны не тактиканы тез ауыстыруға қабілеттілік);
* әлеуметтік белсенділік (қойылған міндеттерге қол жеткізу мақсатында түрлі әлеуметтік, этникалық және басқа да жағдайларда өзара әрекеттесуге дайын болу) [8].

Мектеп дейінгі жаста алғышарттары қалыптасқанымен, толеранттылықтың кіші мектеп жасында қалыптасатыны дәлелденген. Л.С.Выготскийдің, А.А.Люблинскаяның, А.В.Запорожец пен А.Н.Леонтьевтің, С.Л.Рубинштейннің психологиялық – педагогикалық зерттеулерінде басқа ұлт өкілдеріне, басқа әлеуметтік топтарға деген оң эмоционалды қатынастың қалыптасуына, толеранттылықтың қалыптасуына кіші мектеп жасының маңызы зор екендігі көрсетілген.

А.А.Люблинскаяның зерттеуі бойынша, кіші мектеп жасында шынайы эмпатияның белгілері байқала бастайды: басқа адамның көңіл-күйіне, әрекетіне, жағдайына сол адаммен бірге алаңдау, А.Ш.Мукаеваның жұмысында кіші мектеп жасындағы балаларға қызығушылық, жаңа әсерлерімен бөлісуге қажеттілік, жақсылық пен жамандық, әдемілік пен оғаштық арасындағы айырмашылықтарды көруге қабілеттілік тән болатынын көрсетілген [9].

Эмоционалды қарым-қатынас оң эмоциялар арқылы балада толеранттылықты қалыптастыруға мүмкінік береді. Балаға ол үшін маңызды ересектің эмоциясы тез әсер ететінін ескерсек, онда ата-ана мен мұғалімнің тікелей қарым-қатынасы арқылы толеранттылық қатынасты қалыптастыруға болады.

Ерекше білім беруге қажеттілігі бар балаларға инклюзивті білiм берудегі мәселелердің бірі - дамуы қалыпты балалардың ата-аналары өз балаларын мүмкіндігі шектеулі баламен бірге оқытуға қарсылығы. Ата – ана баланың бірінші және негізгі тәрбиешісі болып саналады және олар педагогпен бір көзқараста болмаса бала бойында толеранттылықты, басқа да сапаларды қалыптастыру мүмкін емес. Отбасы балаға адамдармен қарым-қатынаста түсудің маңызды тәжірибесін береді. Онда қарым-қатынасқа түсу, коммуникацияның тәсілдерін игеру, басқалардың көзқарасын ескеру және құрметтеу, жақындарына шыдамдылықпен, сыйластықпен қарау кіреді. Толерантты қатынастың тәжірибесін игеруде ата-ананың, туыстарының көрсеткен үлгісі маңызды орынға ие. Ең алдымен отбасындағы қарым-қатынас, ата-ана, туыстары, балаларымен арасындағы өзара қатынас стилі балада толеранттылықтың қалыптасуына ерекше әсер етеді. Бала бойында толеранттылықты қалыптастыру мәселесі ата-ана үшін де, мұғалім үшін де ортақ болып табылады [10].

Оқушылардың, педагогтар мен ата-аналарының толеранттылық қатынастарын қалыптастыру үшін инклюзивті білім беруде келесідей бағыттарды көрсетуге болады:

Ерекше білімді қажет ететін балалар мен ата-аналарына ,олармен жұмыстанатын ұстаздарына көмек беру,өз ойын ашық айта алатын, білімді,тәрбиелі тұлға етіп қалыптастыру мақсатында тренинг өткізілді.Мектептің жылдық жоспарына ата-аналардың, педагогтардың инклюзивті білім беруге оң көзқарастарын қалыптастыруға бағытталған іс-шаралар енгізілуі қажет.

Ерекше білімді қажет ететін балаларға қолжетімді білім беруге көңіл аударатын әлеуметтік акциялар, конкурстар, мерекелер ұйымдастыру, ерекше қажеттіліктері бар адамдарға толерантты қатынасты қалыптастыруға бағытталған әлеуметтік жобаларды жүзеге асыру кіреді. Сонымен қатар педагогтардың біліктілігін арттыру, мектептің әдістемелік кеңестерде сәйкес шараларды жоспарлау жұмыстарын ұйымдастыру да жатады.

Ата–аналар мектеп әкімшілігі мен педагогтардың көмегімен сынып немесе топтың ата-аналарын біріктіріп, ата-аналар, сондай-ақ балалар арасында адекватты қатынас қалыптастыруға әсер етеді. Ата-аналардың қатысуымен түрлі клубтар, балалар ұйымындарын құру қажет.

Сонымен қорыта айтқанда, толеранттылық негізінде инклюзивті білім беру арқылы балалардың тең құқығы қамтамасыз етіліп, адамдармен қарым-қатынас қабілеттіліктерін дамытуға мүмкіндік беріледі, яғни инклюзивті оқыту үрдісі балаларды толеранттылыққа тәрбиелеудің бастауы болмақ. Осы бағытты білім беру жүйесіне енгізе отырып балаларды адамгершілікке, ізгілікке, қайырымдылыққа баулу қоғамның басты міндеті болып саналады.

**Әдебиеттер:**

1. Қазақстан Республикасы Президенті Н.Ә.Назарбаевтың «Төртінші өнеркәсіптік революция жағдайындағы дамудың жаңа мүмкіндіктері» Қазақстан халқына Жолдауы // Егемен Қазақстан газеті. – 2018. – 10 қаңтар. - №6 (29237). – Б.1 – 3.
2. Қазақстан Республикасында білім беруді және ғылымды дамытудың 2016 – 2019 жылдарға арналған мемлекеттік бағдарламасы / Қазақстан Республикасы Президентінің 2016 жылғы 1 наурыздағы №205 Жарлығы. – Астана, 2016. [http://adilet.zan.kz/kaz/docs/U1600000205. Пайдаланылған](http://adilet.zan.kz/kaz/docs/U1600000205.%20Пайдаланылған) уақыты: 05.09.2018 ж.
3. Кремнева Т.Л. Формирование толерантного отношения к детям с овз в процессе реализации инклюзивного образования в детском саду//Инклюзивное образование: теория и практика: материалы международной научно-практической конференции (9-10 июня 2016 г, Москва)/Редкол: С.В.Алехина и др. – ГГТУ, 2016. – с.445.
4. Курмышева Л.К. Эксклюзия как феномен жизни общества // Электронный научно-практический журнал «Психология, социология и педагогика». <http://psychology.snauka.ru>. Пайдаланылған уақыты: 19.11.2017 ж.
5. Дорофеева Т. А., Соболевская А. М. Формирование толерантных отношений к детям младшего школьного возраста в инклюзивном образовании // Научно-методический электронный журнал «Концепт». – 2014. - http://e-koncept.ru/54771.htm. Пайдаланылған уақыты: 10.10.2017 ж.
6. Inclusive education: Textbook./Z.A.Movkebayeva, A.T.Iskakova./- Almaty: Association of higher educational institutions of Kazakhstan, 2016. – 236 p.
7. Кормушина Н.Г. Коммуникативная толерантность как оснавное условие инклюзивного образования детей с овз // «Инклюзивті білім берудің теориялық және тәжірибелік өзекті мәселелері» атты халықаралық ғылыми- тәжірибелік конференцияның материалдары. – Орал. М.Өтемісов ат. БҚМУ РБО, 2016. - 305 б.
8. Мукаева А.Ш. Воспитание толерантности младших школьников на примере использования устного народного творчества. URL: <http://www.bulletin.nosu.ru/images/stories/stats/2011_06/61-65.pdf>. Пайдаланылған уақыты: 01.03.2019 ж.
9. Макеева И.А. Толерантность как ценностная основа инклюзивного образования. URL: http://e-koncept.ru/668214.htm. Пайдаланылған уақыты: 08.01.2019 ж.
10. Кабекенова А.Ж. Мектептің жағымды мәдениетін дамыту//«Инклюзивті білім берудің теориялық және тәжірибелік өзекті мәселелері» атты халықаралық ғылыми- тәжірибелік конференцияның материалдары. – Орал. М.Өтемісов ат. БҚМУ РБО, 2016. - 305 б.